Christian H. Hansen (DF), 2003-04-22:
Nu er jeg selvfølgelig lidt ked af, at hr. Ole Vagn Christensen næsten fik mig skældt lidt ud til sidst, for der er faktisk et par rosende ord i det, jeg skal fremføre nu. Dem kan jeg jo selvfølgelig så springe over, men nu tager jeg det alligevel, som jeg har skrevet det fra starten.
Vi synes faktisk, at der er nogle gode intentioner i det her beslutningsforslag, som kommer fra Socialdemokratiet og SF, nemlig intentionerne om at hjælpe de små og mellemstore virksomheder i fødevareindustrien.
Dog vil jeg gerne sige, at det med tilskudsordninger - det har vi jo faktisk været lidt inde på ved det tidligere beslutningsforslag, vi har behandlet i dag - jo ikke altid er det bedste.
Det er jo lidt af en ond cirkel, og det hørte jeg før at det var Socialdemokratiet i hvert fald også inde på.
Men jeg må så samtidig anerkende, at når der nu er den her 50 pct.s refusion på et sådant forslag, så kan det måske virke lidt mærkeligt, at Danmark ikke benytter sig af det, også ud fra, at når nu ordningen eksisterer i EU-regi, kan dét godt virke lidt konkurrenceforvridende.
Egentlig skal man vel også nogle gange overveje med sådan noget her, om man egentlig har nogen fortjeneste af ikke at have ordningen.
Her mener jeg, at de penge, man eventuelt vælger at give ud på det her område, eventuelt kommer ind i form af øget beskæftigelse i de mindre virksomheder, for det har været således, at ordningen har været brugt til investeringer i en række små og mellemstore virksomheder med bl.a. nicheproduktioner, som det jo også er beskrevet i beslutningsforslaget.
I forbindelse med den kommende finanslov, altså finanslov 2004, mener vi i Dansk Folkeparti, at regeringen skal overveje, om man vil fastholde sine synspunkter på det her område, også ud fra et langsigtet økonomisk synspunkt, og ligeledes overveje, om man skulle få taget hul på hele landdistriktspolitikken, den har vi også drøftet tidligere i dag, men det kunne godt være, man i den kunne finde nogle modeller, som kunne være med til at løse noget af den problematik, som er lagt op i det her beslutningsforslag fra både Socialdemokratiet og SF.
Den finansieringsmodel, der ligger i beslutningsforslaget, er også for Dansk Folkeparti lidt vanskelig.
Der henvises til underkonto 45 om økologisk arealtilskud, og så vidt jeg ved, er det en del af de økonomiske midler under Vandmiljøplan II.
Jeg kan jo ikke vide, om det er sket, men det ville have været fornuftigt, at forslagsstillerne havde drøftet dette i forligskredsen. Jeg kan oplyse, at Dansk Folkeparti ikke er medlem af denne forligskreds.
Så jeg ved ikke, om det, forslagsstillerne egentlig vil med det her forslag, er at lægge lidt op til, at vi kommer lidt ind i denne her forligskreds, for så står vi altså med åbne arme.
Nu skal der jo også forhandles om Vandmiljøplan III, og så kunne det da godt være et formål, at vi var med ved bordet.
Det har man mulighed for.
Jeg kan kun sige, at hvis Dansk Folkeparti - og det synes jeg man skal gå hjem og tænke meget over -
havde været en del af denne her forligskreds, ja, så havde vi faktisk været meget positive over for det her, endda enormt positive. Med disse bemærkninger må jeg sige, at som det ligger nu, kan Dansk Folkeparti ikke umiddelbart være med til det.
Vi vil gerne være med til at kigge på nogle ordninger i fremtiden, og jeg vil stærkt opfordre, for jeg har faktisk, som jeg sagde indledningsvis, stor sympati for forslaget, forslagsstillerne til at blive enige om det i den forligskreds, hvor de sidder og selv kan forvalte pengene.